32005R1281
L 203/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1281/2005 AL COMISIEI
din 3 august 2005
privind gestionarea licențelor de pescuit și informațiile minimale pe care acestea trebuie să le conțină
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în cadrul politicii comune în domeniul pescuitului (1), în special articolul 13 alineatul (3) și articolul 22 alineatul (3),
întrucât:
(1)
Este necesară stabilirea la nivel comunitar a unor norme privind informațiile minimale pe care trebuie să le conțină o licență de pescuit în scopul facilitării și asigurării unui control omogen al activităților de pescuit, în special informațiile privind titularul licenței, nava, capacitatea de pescuit și uneltele de pescuit.
(2)
Licența de pescuit reprezintă un instrument adecvat de gestionare a flotei, în special în ceea ce privește limitările capacității prevăzute la articolele 12 și 13 din Regulamentul (CE) nr. 2371/2002 și de Regulamentul (CE) nr. 639/2004 al Consiliului din 30 martie 2004 privind gestionarea flotelor de pescuit înregistrate în regiunile ultraperiferice ale Comunității (2). Capacitatea totală a flotei unui stat membru exprimată în licențele emise nu poate depăși aceste limitări, în special nivelurile care rezultă din aplicarea Regulamentului (CE) nr. 1438/2003 al Comisiei din 12 august 2003 de stabilire a normelor de punere în aplicare a politicii comunitare în domeniul flotei definite la capitolul III din Regulamentul (CE) nr. 2371/2002 (3) al Consiliului și a Regulamentului (CE) nr. 2104/2004 din 9 decembrie 2004 de stabilire a normelor de aplicare a Regulamentului (CE) nr. 639/2004 al Consiliului privind gestionarea flotelor de pescuit înregistrate în regiunile ultraperiferice.
(3)
În ceea ce privește importanța licenței de pescuit ca instrument atât pentru gestionarea flotei, cât și pentru controlul și inspecția activităților de pescuit, statele membre trebuie să garanteze faptul că informațiile conținute în licență sunt clare și fără echivoc și corespund în orice moment situației reale.
(4)
În conformitate cu articolul 11 alineatul (3) din Regulamentul (CE) nr. 2371/2002, un stat membru trebuie să retragă licența de pescuit pentru ca nava să poată fi retrasă din flotă beneficiind de ajutor public. Capacitatea corespunzătoare acestei licențe nu se poate înlocui. Pe de altă parte, în cazul în care retragerea unei nave nu beneficiază de ajutor public, capacitatea și licența de capacitate de pescuit se pot înlocui atâta timp cât se respectă dispozițiile articolelor 12 și 13 din Regulamentul (CE) nr. 2371/2002 privind nivelurile de referință și regimul de intrare/ieșire din flotă.
(5)
Informațiile conținute în licență ar trebui să corespundă informațiilor conținute în registrul flotei de pescuit comunitare.
(6)
Este necesar ca informațiile incluse în licență să fie în conformitate cu Regulamentul (CEE) nr. 2930/86 al Consiliului din 22 septembrie 1986 de definire a caracteristicilor vaselor de pescuit (4) și cu Regulamentul (CE) nr. 26/2004 al Comisiei din 30 decembrie 2003 privind registrul flotei de pescuit comunitare (5).
(7)
Regulamentul (CE) nr. 3690/93 al Consiliului (6) a instituit un sistem comunitar de stabilire a normelor privind informațiile minimale pe care trebuie să le conțină licențele de pescuit. Prezentul regulament ar trebui să se aplice de la data abrogării acestui regulament.
(8)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
Obiectul
Prezentul regulament stabilește normele aplicabile gestionării licențelor de pescuit, în sensul articolului 22 din Regulamentul (CE) nr. 2371/2002, precum și informațiilor minimale pe care trebuie să le conțină acestea.
Articolul 2
Definiție
În sensul prezentului regulament, o „licență de pescuit” conferă titularului său dreptul, limitat de normele naționale, de a utiliza o anumită capacitate de pescuit pentru exploatarea comercială a resurselor acvatice vii.
Articolul 3
Exploatarea resurselor acvatice
O navă de pescuit comunitară poate fi utilizată pentru exploatarea comercială a resurselor acvatice vii numai în cazul în care deține la bord o licență de pescuit valabilă.
Articolul 4
Obligațiile statelor membre
Statul membru de pavilion emite, gestionează și retrage licența de pescuit în conformitate cu prezentul regulament.
Articolul 5
Informațiile minimale pe care trebuie să le conțină licența de pescuit
(1) Licența de pescuit conține cel puțin informațiile prevăzute la anexa la prezentul regulament.
(2) Informațiile conținute în licența de pescuit sunt actualizate de statul membru de pavilion în cazul unor modificări.
(3) Statul membru de pavilion garantează că informațiile conținute în licența de pescuit sunt exacte și compatibile cu cele conținute în registrul flotei de pescuit comunitare prevăzut la articolul 15 din Regulamentul (CE) nr. 2371/2002.
Articolul 6
Suspendarea și retragerea
(1) Statul membru de pavilion suspendă temporar licența de pescuit a unei nave care este supusă unei imobilizări temporare stabilită de statul membru respectiv.
(2) Statul membru de pavilion retrage definitiv licența de pescuit a unei nave care este afectată de o măsură de adaptare a capacității, în sensul articolului 11 alineatul (3) din Regulamentul (CE) nr. 2371/2002.
Articolul 7
Coerența cu măsurile de gestionare a capacității flotei
În orice moment, capacitatea totală corespunzătoare licențelor de pescuit emise de un stat membru, în GT și în kW, nu depășește nivelurile maxime ale capacității pentru statul membru respectiv stabilite în conformitate cu articolele 12 și 13 din Regulamentul (CE) nr. 2371/2002 și Regulamentele (CE) nr. 639/2004, 1438/2003 și (CE) nr. 2104/2004.
Articolul 8
(1) Statele membre de pavilion garantează că toate licențele lor sunt în conformitate cu prezentul regulament, în termen de 12 luni de la data aplicării prezentului regulament.
(2) Licențele emise în conformitate cu Regulamentul (CE) nr. 3690/93 se consideră ca fiind licențe valabile până în momentul în care toate licențele se emit de către statul membru de pavilion în conformitate cu prezentul regulament.
Articolul 9
Intrarea în vigoare și aplicarea
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Acesta se aplică de la data abrogării Regulamentului (CE) nr. 3690/93.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 august 2005.